钦定古今图书集成/明伦汇编/氏族典/第412卷 > 杜甫
## 钦定古今图书集成/明伦汇编/氏族典/第412卷 > 杜甫

按《唐书杜审言传》：“审言兄子闲。闲子甫，字子美，少贫
不自振，客吴越齐赵闲。举进士不中第，困长安。天宝
十三载，奏赋三篇。帝奇之，使待制集贤院，命宰相试
文章，擢河西尉，不拜，改胄曹参军。会禄山乱，天子入
蜀，甫避走三川。肃宗立，自鄜州羸服欲奔行在，为贼
所得。至德二年，亡走凤翔上谒，拜右拾遗，出为华州”
司功参军。关辅饥，辄弃官去。客秦州，负薪采橡栗自
给，流落剑南，严武表为参谋，检校工部员外郎。武卒，
崔旴等乱，甫往来梓、夔闲。大历中，出瞿唐，下江陵，溯
沅、湘以登衡山。因客耒阳，游岳祠，大水遽至，涉旬不
得食，县令具舟迎之，乃得还。令尝馈牛炙白酒，大醉，
一昔卒。